**30.06.2021(3)**

**E-pasta nosaukums:**

Instrukcija - digitālo Covid-19 sertifikātu skenēšana

**E-pasta teksts:**

Veselības ministrija un Nacionālais veselības dienests informē, ka šī gada 1. jūnijā Latvijas Republikā tika uzsākta digitālā Covid-19 sertifikāta izmantošana. Digitālie sertifikāti ir apliecinājumi tam, ka iedzīvotājs ir vakcinējies pret Covid-19, veicis laboratorisko testu vai pārslimojis Covid-19.

Savukārt **no 9. jūnija Latvijas Republika ir pievienojusies Eiropas digitālā Covid-19 sertifikāta vārtejai,** kas nodrošina datu apmaiņu ar Eiropas Savienības (ES) dalībvalstīm par digitālajos sertifikātos ietverto informāciju un sniedz iespēju pārliecināties par Latvijā izveidoto sertifikātu derīgumu un autentiskumu.

**Tas nozīmē, ka:**

* **Latvijas iedzīvotāji var uzrādīt savus Latvijā izveidotos digitālos sertifikātus, dodoties uz citām ES dalībvalstīm (valstīs, kuras ir pieslēgušas vārtejai).**
* **Institūcijas un uzņēmumi Latvijā var pārbaudīt gan Latvijas iedzīvotāju, gan ieceļojošo ES iedzīvotāju sertifikātus (to valstu sertifikātus, kuras ir pieslēgušās vārtejai).**
* **Latvijas iedzīvotāju sertifikātu skenēšanu var veikt ikviens uzņēmums, kurš atbilstoši spēkā esošajam normatīvajam regulējumam plāno nodrošināt klātienes darbu vakcinētiem darbiniekiem.**

 Informācija par visām dalībvalstīm, kuras jau ir pievienojušās vārtejai, tiek aktualizēta [Eiropas Komisijas tīmekļvietnē](https://ec.europa.eu/info/live-work-travel-eu/coronavirus-response/safe-covid-19-vaccines-europeans/eu-digital-covid-certificate_en#what-data-does-the-certificate-include-is-the-data-safe) (skat. sarakstu zem kartes). Plānots, ka no 1. jūlija ES digitālā Covid-19 sertifikāta vārtejai pievienosies lielākā daļa dalībvalstu un pakāpeniski, sešu nedēļu pārejas periodā, pievienosies visas.

**Aicinām iepazīties ar pielikumā pievienoto INSTRUKCIJU un informāciju:**

* Kā izskatās digitālais Covid-19 sertifikāts?
* Kāda veida sertifikāti ir pieejami?
* Vai sertifikātiem ir derīguma termiņš?
* Kā veikt sertifikātu verificēšanu jeb pārbaudi, skenējot QR kodu?
* u.c. jautājumi un atbildes.

Papildu jautājumu gadījumā par sertifikātu skenēšanu aicinām rakstīt uz e-pastu [covid19verify@vmnvd.gov.lv](mailto:covid19verify@vmnvd.gov.lv).

